बताया जाता है कि सेंसर बोर्ड ने फ़िल्म निर्माताओं से फ़िल्म में चालीस सीन काटने के लिए कहा था और इसीलिए सोशल मीडिया पर इस फिल्म की ख़ूब चर्चा हो रही है.सेंसर बोर्ड के इस फ़ैसले के बाद सह-निर्माता अनुराग कश्यप ने सूचना और प्रसारण मंत्रालय और फ़िल्म सर्टिफ़िकेट अपीलेट ट्राइब्यूनल से अपील की थी.लेकिन रिपोर्टों के अनुसार अब सेंसर बोर्ड की संशोधन समिति ने फ़िल्म निर्माताओं से कहा है कि वो फ़िल्म के पंजाब से जुड़े तमाम संदर्भ हटा लें.शाहिद कपूर, आलिया भट्ट, करीना कपूर ख़ान के अभिनय से सजी फ़िल्म 'उड़ता पंजाब' में पंजाब में युवाओं के ड्रग्स की लत के मुद्दे को उठाया गया है.पंजाब में इसी साल विधानसभा चुनाव होने हैं और विपक्षी पार्टियां पंजाब के युवाओं में नशे की लत को चुनावी मुद्दा बना रही हैं.फ़िल्म 'उड़ता पंजाब' की रिलीज़ से जुड़ी मीडिया में रिपोर्टें आने के बाद से ही #Udta Punjab ट्विटर पर शीर्ष ट्रेंड्स में शामिल है.आलिया भट्ट के पिता और फ़िल्म निर्देशक महेश भट्ट ने ट्वीट किया, "सेंसरशिप डर की औलाद और अज्ञानता की पिता है. क्या पहलाज निहलानी सुन रहे हैं."वहीं पत्रकार शेखर गुप्ता (@ShekharGupta) ने ट्वीट किया, "सेंसर बोर्ड के 'उड़ता पंजाब' पर प्रतिबंध लगाने के बाद ये देखना दिलचस्प होगा कि अरविंद केजरीवाल और कैप्टन अमरिंदर सिंह क्या प्रतिक्रिया देंगे."रमेश श्रीवत्स (@rameshsrivats) ने ट्वीट किया, "सेंसर बोर्ड 'उड़ता पंजाब' से पंजाब हटाना चाहता है. शुक्र है जब बॉम्बे टू गोवा रिलीज़ हुई थी तब ये लोग नहीं थे."फ़िल्म निर्माता-निर्देशक राम गोपाल वर्मा (@RGVzoomin) ने लिखा, "जो ये फ़िल्म दर्शाना चाह रही है उसके लिए 'उड़ता पंजाब' शीर्षक बहुत छोटा है. सही और सच्चा शीर्षक होना चाहिए उड़ता इंडिया और उड़ता वर्ल्ड."वहीं सुनंदा वशिष्ट (@sunandavashisht) ने टवीट किया, "पंजाब के लिए 'उड़ता पंजाब' वो कर सकती है जो अभी तक कोई और नहीं कर पाया है. इस फ़िल्म पर प्रतिबंध दुखद होगा. लोगों को समझने चाहिए की पंजाब को बचाए जाने की ज़रूरत है."वहीं कुछ लोग इस विवाद पर चुटकुले भी बना रहे हैं. अमित चतुर्वेदी ने फ़ेसबुक पर लिखा, 'सेंसर बोर्ड ने फ़िल्म "उड़ता पंजाब" में से "पंजाब" हटाने के लिए कहा है. सही है, "उड़ता" के साथ "मोदी" के अलावा कुछ और अच्छा ही नहीं लगता.'(बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)